– Nå skal vi bruke tiden på å snakke sammen, sier byutviklingsbyråd Filip Rygg (KrF).

Han vil ikke si hvilke forhold som skal på bordet, men vet godt at det nå begynner å haste for politikerne. Skal de unngå et lengre opphold i byggingen av Bybanen, må de ta en avgjørelse om hvordan Bybanen skal gå fra sentrum til Åsane før sommeren.

Men situasjonen er svært betent. Enkelt fortalt: Byrådet er delt og byrådspartiene Høyre, KrF og Frp er delt.

HVOR HAREN HOPPER

Mer konkret: Frp vet ingen hva egentlig mener.

De snakker om å droppe Bybanen, selv om de har undertegnet en byrådsavtale om at den skal reguleres til Åsane denne perioden. Noen i Høyre vil ha Bybanen langs Bryggen, og andre i tunnel – uten at det er oversikt over hvilken tunnelløsning det er snakk om.

KrF er som eneste parti i byrådet enig med seg selv om å legge Bybanen i dagen.

For å løse opp i situasjonen skal en tanke om å legge frem to alternativer luftes i byrådet: Fagetatens anbefaling om en Bybane langs Bryggen, samt en løsning der Bybanen går inn i tunnel i området med Kjøttbasaren.

Dersom dette er akseptabelt for flertallet i bystyret vil man kunne ende opp med at bare én av traseene blir godkjent av statlige myndigheter, som Riksantikvaren, eller at begge to blir godkjent.

I siste tilfelle vil man da måtte bestemme seg for om man skal bygge langs Bryggen eller i tunnel på et senere tidspunkt.

PRISFAKTOREN

Før byrådet bestemmer seg legger imidlertid fagetaten frem et finansieringsnotat for Bybanen. En av de viktigste forutsetningene i dette notatet er regjeringens pengesignaler. De vil betale halvparten av det de anser for å være kollektivtiltak og halvparten av det de mener er en «nøktern» bane.

Det kan innebære at tiltak som forlengelse av Fløyfjellstunnelen, som er fordyrende, må bilistene i Bergen betale.

Det samme gjelder Skansen-tunnelen. Og det kan si at dersom det er dyrere å legge Bybanen i tunnel enn det er langs Bryggen, ja, så må bilistene betale for det også.

KRANGLET I OVER ETT ÅR

Den opprinnelige tidsplanen fastslo at trasévalget skulle vært gjort for et år siden. Tiden har i stedet blitt brukt til krangel.

Sjef i Bybanen utbygging, Roger Skoglie, har så langt ikke opplevd stopp i byggingen. Etter at trinn 1 sto ferdig på Nesttun kunne de umiddelbart gå i gang med byggingen til Lagunen.

Da de var kommet dit kunne de umiddelbart gå i gang med å bygge trinn 3 til Flesland. Alt uten opphold.

Nå er han ikke spesielt optimistisk. Bybanen til Flesland er ferdig i slutten av 2016, er planen.

– Og blir traseen vedtatt i bystyret i sommer, vil vi uansett havne langt ut i 2018 før vi kan begynne å bygge noe, sier Skoglie.

– Tror du bystyret blir enige om en trasé i sommer?

– Ut fra det jeg har lest i media, er det vel ikke så veldig stor grunn til å være optimistisk, sier Skoglie.